פרנסה ולימוד תורה- חלק א':

1. **החובה ללמד את בנו אומנות:**
2. משנה מסכת אבות פרק ב' משנה ב':

"רבן גמליאל בנו של רבי יהודה הנשיא אומר יפה תלמוד תורה עם דרך ארץ שיגיעת שניהם משכחת עון וכל תורה שאין עמה מלאכה סופה בטלה וגוררת עון..."

1. תלמוד-בבלי קידושין דף כ"ט ע"א:

"איזו היא מצוות אב על הבן? למולו ולפדותו וללמדו תורה וללמדו אומנות ולהשיאו אישה וי"א אף להשיטו בנהר. ר' יהודה אומר: כל שאין מלמד את בנו אומנות כאילו מלמדו לסטות"

1. רי"ף מסכת קידושין דף יב עמוד ב

ללמדו אומנות מנלן א"ר חזקיה אמר קרא (קהלת,ט',ט') ראה חיים עם אשה אשר אהבת אם אשה ממש היא כשם שחייב להשיאו אשה כך חייב ללמדו אומנות ואם תורה היא כשם שחייב ללמדו תורה כך חייב ללמדו אומנות (הרא"ש בקידושין פרק א' אות מ"ג העתיק להלכה את דברי הרי"ף)

1. רמב"ם משנה-תורה הלכות תלמוד-תורה (פרק ג' הלכה י'):

"כל המשים על לבו שיעסוק בתורה ולא יעשה מלאכה ויתפרנס מן הצדקה הרי זה חלל את השם ובזה את התורה וכבה מאור הדת...וכל תורה שאין עמה מלאכה סופה בטילה וגוררת עון, וסוף אדם זה שיהא מלסטם את הבריות"

* לפי המקורות שלמדת עד כאן- האם יתכן שאדם ילמד את בנו תורה בלבד? האם ישנה חובה על ההורים ללמד את הבן פרנסה?
* מהם שני הנימוקים (חששות) שניתן למצוא בדברי הרמב"ם לכך שאדם חייב להתפרנס?

1. **איני מלמד את בני אלא תורה:**
2. משנה בסוף מסכת קידושין:

"רבי נהוראי אומר מניח אני כל אומנות שבעולם ואיני מלמד את בני אלא תורה שאדם אוכל משכרה בעולם הזה וקרן קיימת לעולם הבא ושאר כל אומנות אינן כן כשאדם בא לידי חולי או לידי זקנה או לידי יסורין ואינו יכול לעסוק במלאכתו הרי הוא מת ברעב אבל התורה אינה כן אלא משמרתו מכל רע בנערותו ונותנת לו אחרית ותקוה"

דעת ר' נהוראי הובאה להלכה ברי"ף [קידושין דף ל"ג ע"ב מדפי הרי"ף] וברא"ש [קידושין פרק ד' אות כ"ח].

* האם יתכן לפסוק להלכה גם את המקורות שלמדנו לעיל וגם את דעת ר' נהוראי? האם דעת ר' נהוראי מסתדרת עם מה שראינו קודם לכן? נמק היטב את דבריך.

1. **הנהג בהם מנהג דרך-ארץ:**
2. מסכת ברכות דף ל"ה ע"ב:

"תנו רבנן: ואספת דגנך, - מה תלמוד לומר - לפי שנאמר: לא ימוש ספר התורה הזה מפיך, יכול דברים ככתבן? תלמוד לומר: ואספת דגנך - הנהג בהן מנהג דרך ארץ, דברי רבי ישמעאל; רבי שמעון בן יוחי אומר: אפשר אדם חורש בשעת חרישה, וזורע בשעת זריעה, וקוצר בשעת קצירה, ודש בשעת דישה, וזורה בשעת הרוח, תורה מה תהא עליה? אלא: בזמן שישראל עושין רצונו של מקום - מלאכתן נעשית על ידי אחרים, שנאמר: ועמדו זרים ורעו צאנכם וגו'. ובזמן שאין ישראל עושין רצונו של מקום - מלאכתן נעשית על ידי עצמן, שנאמר: ואספת דגנך; ולא עוד, אלא שמלאכת אחרים נעשית על ידן, שנאמר: ועבדת את אויבך וגו' ".

1. המשך הגמרא שם:

" אמר אביי: הרבה עשו כרבי ישמעאל - ועלתה בידן, כרבי שמעון בן יוחי - ולא עלתה בידן. אמר להו רבא לרבנן: במטותא מינייכו, ביומי ניסן וביומי תשרי לא תתחזו קמאי, כי היכי דלא תטרדו במזונייכו כולא שתא".

* כמי לדעתך פוסקים אביי ורבא להלכה? כר' ישמעאל או כרשב"י? נמק היטב את דבריך.
* ושוב- האם שיטת ר' ישמעאל מסתדרת עם שיטת ר' נהוראי?

1. שולחן-ערוך אורח-חיים סימן קנ"ו:

"אחר-כך ילך לעסקיו, דכל תורה שאין עמה מלאכה סופה בטלה וגוררת עון, כי העוני יעבירנו על דעת קונו; ומכל-מקום לא יעשה מלאכתו עיקר, אלא עראי, ותורתו קבע, וזה וזה יתקיים בידו".

* כמי לדעתך פוסק השולחן-ערוך? כר' ישמעאל או כרשב"י? נמק היטב את דבריך.
* ושוב- האם פסיקה זו מסתדרת עם שיטת ר' נהוראי?